KOMISIJOS REGLAMENTAS (EB) Nr. 1677/2006
2006 m. lapkričio 14 d.
nustatantis nuo Reglamento (EB) Nr. 2172/2005 dėl paraiškų dėl tarifinės kvotos importo teisių 2007 m. sausio 1 d.-gruodžio 31 d. laikotarpiui pateikimo datos, leidžiančias nukrypti nuostatas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo (1), ypač į jo 32 straipsnio 1 dalies pirmą pastraipą,
kadangi:
(1)
2005 m. gruodžio 23 d. Komisijos reglamentu (EB) Nr. 2172/2005, nustatančiu išsamias Šveicarijos kilmės daugiau kaip 160 kg masės gyvų galvijų importo tarifų kvotos, numatytos Europos bendrijos ir Šveicarijos Konfederacijos susitarime dėl prekybos žemės ūkio produktais, taikymo taisykles (2), laikotarpiams nuo sausio 1 d.-gruodžio 31 d. pradedama taikyti ilgalaikė nulinio muito tarifinė kvota 4 600 Šveicarijos kilmės gyvų galvijų importui.
(2)
Reglamento (EB) Nr. 2172/2005 3 straipsnio 3 dalyje numatoma, kad paraiškos dėl importo teisių turi būti pateiktos ne vėliau kaip iki gruodžio 1 d. prieš atitinkamą metinį tarifinės kvotos importo teisių laikotarpį. Atsižvelgiant į Bulgarijos ir Rumunijos įstojimą į Europos Sąjungą 2007 m. sausio 1 d. ir siekiant suteikti tų šalių ūkio subjektams galimybę pasinaudoti šia kvota 2007 m., tarifinių kvotų importo teisių 2007 m. sausio 1 d.-gruodžio 31 d. laikotarpiui paraiškų pateikimo terminas pratęsiamas iki 2007 m. sausio 8 d.
(3)
Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 2172/2005 3 straipsnio 3 dalies pirmos pastraipos, paraiškos dėl tarifinės kvotos importo teisių 2007 m. sausio 1 d.-gruodžio 31 d. laikotarpiui turi būti pateikiamos vėliausiai iki 2007 m. sausio 8 d. 13 val. Briuselio laiku.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. lapkričio 14 d.